saks
Saks, mekanisk klipperedskab bestående af en over- og en underkniv med skærende ægge. Til almindelig brug er håndsakse udformet med holdeøjer til fingrene. Sakse anvendes til arbejde i mange slags materialer, fx papir, metal, stof, hud, snore og hår. Inden for maskinindustrien findes fx plade- eller hulsakse til klipning i tyndplade og større sakse som maskin- og slagsakse til deling af tykkere plader og profiler. De kan være drevet med håndkraft, evt. via en udveksling, men ved tykkelse på flere mm og derover drives slagsakse mekanisk, hydraulisk eller elektrisk. Håndsakse til fx klipning af får og hår kan dateres tilbage til 300 f.Kr. i Syd- og Mellemeuropa.